Temeljem članka 24. stavak 2. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnatelj Josip Šestak, dipl. teolog, podnosi

**I Z V J E Š Ć E**

**O STANJU SIGURNOSTI, PROVOĐENJU PREVENTIVNIH PROGRAMA**

**TE MJERAMA PODUZETIMA U CILJU ZAŠTITE PRAVA UČENIKA TIJEKOM PRVOG POLUGODIŠTA ŠKOLSKE GODINE 2021./2022.**

1. STANJE SIGURNOSTI

I u školsku godinu 2021./2022. Prehrambeno-tehnološka škola, kao i ostale školske ustanove u Republici Hrvatskoj, ušla je pod posebnim epidemiološkim mjerama. Zbog velikog broja učenika i četiri škole u zgradi, Ministarstvo znanosti i obrazovanja uvažilo je zahtjev Škole za skraćenjem nastavnog sata na 40 minuta, kako bi se osigurao vremenski period između dvije smjene u kojem bi se vršila dezinfekcija prostora, a sve u svrhu zdravstvene zaštite učenika i zaposlenika. Nastava je tijekom cijelom polugodišta izvođena po A modelu, izuzev perioda između 3. i 5. studenog 2021. kada je u cijeloj Hrvatskoj nastava išla po C modelu. Kada bi došlo do zaraze učenika u razredu, onda bi učenici koji su bili u bliskom kontaktu sa zaraženim učenikom išli u samoizolaciju, dok bi ostalo učenici redovno pohađali nastavu. Ukoliko bi se zarazila dva ili više učenika u razredu, išao bi cijeli razred u samoizolaciju izuzev učenika koji su dva puta cijepljeni ili preboljeli Covid-19. To je novost u odnosu na prošlu školsku godinu, kada je cijeli razred išao u samoizolaciju u slučaju samo jednom zaraženog učenika. Nova pravila pokazala su se dobrima te nije došlo do širenja zaraze koja bi onemogućavala redovno izvođenje nastave u školi.

Tijekom drugog polugodišta zabilježena su dva slučaja fizičkog nasilja. U jednom slučaju radilo se o sudjelovanju u tučnjavi, a u drugom o nasilničkom ponašanju. Škola je o sukobima obavijestila sve nadležne službe, kako je propisano *Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima* i *Protokolom o postupanju u slučaju nasilja među djecom i mladima te događaj prijavila nadležnim institucijama.* Također, učenicima koji su se neprimjereno ponašali izrečene su pedagoške mjere ukora razrednog vijeća, odnosno opomena pred isključenje Nastavničkog vijeća, sukladno *Pravilniku o kriterijima za izricanje pedagoških mjera.* Škola je nadležnim institucijama prijavila i jedan slučaj fizičkog kažnjavanja djeteta, međutim do pisanja ovog izvješća nije dobila povratne informacije o poduzetim koracima. U većini slučajeva škola, nakon prijave nasilja, ne dobije povratnu informaciju o poduzetim koracima od strane nadležnih službi.

2. PROVOĐENJE PREVENTIVNIH PROGRAMA

Preventivni programi Škole u drugom polugodištu školske godine 2021./2022. planirani su Godišnjim planom i programom rada škole, Školskim kurikulumom i programima rada razrednika te za cilj imaju prevenciju školskog neuspjeha i rizičnih ponašanja, odnosno poticanje i razvijanje vršnjačke pomoći, prihvaćenosti i samopouzdanja te promicanje pozitivnog socijalnog ponašanja.

Također, kroz satove razrednika i u sklopu predmetne nastave realiziraju se međupredmetne teme Osobni i socijalni razvoj, Učiti kako učiti, Građanski odgoj i obrazovanje, Zdravlje, Poduzetništvo, Uporaba informacijske i komunikacijske tehnologije i Održivi razvoj.

S obzirom na specifičnost situacije školski preventivni programi nisu se uspjeli ostvariti u punom opsegu zbog nemogućnosti dolaska vanjskih suradnika u školu. Međutim, odgojno-obrazovni radnici kroz redovnu nastavu ostvaruju predviđene aktivnosti. Posebno se to odnosi na aktualne teme u trenutnoj situaciji, mentalno zdravlje mladih, uporabu informacijskih i komunikacijskih tehnologija te održavanje higijene, koja je usko vezana i uz našu struku.

3. MJERE ZAŠTITE PRAVA UČENIKA

Svi odgojno-obrazovni radnici poduzimaju predviđene radnje u svrhu zaštite prava učenika, posebice 87 učenika i učenica s teškoćama, koji se obrazuju kroz redoviti program uz individualizirani pristup ili redoviti program uz prilagodbu sadržaja i individualizirani pristup. Ponovno je izazov bio uspostaviti optimalan način nastave na daljinu za one učenike koji su nastavu pohađali po B modeli.

Pedagoška služba je kontinuirano tijekom školske godine obavljala savjetodavni rad s učenicima i njihovim roditeljima te po potrebi surađivala sa školskom liječnicom i nadležnim Centrom za socijalnu skrb. Razrednici su imali pretežno dobru suradnju s roditeljima. U slučaju roditelja koji su zanemarivali svoje obveze propisane Obiteljskim zakonom, kontakt je uspostavljala pedagoška služba uz pomoć nadležnog Centra za socijalnu skrb.

ZAKLJUČAK:

Na temelju svega navedenog smatram da je stanje sigurnosti u cilju zaštite prava učenika u školi te provođenje preventivnih programa i mjera zadovoljavajuće.

Zagreb, 31. siječnja 2022.

 Ravnatelj:

 Josip Šestak, dipl. teolog